पाएं अपने शहर की ताज़ा ख़बरें और फ्री ई-पेपरडाउनलोड करें
लुधियाना. जहां राज्य सरकार नहरी पानी के जरिए शहर को 24 घंटे पेयजल सप्लाई से जोडऩे के दावे कर रही हैं, वहीं शहर में 46 पानी की टंकियां ऐसी हैं, जो निगम की अनदेखी से कंडम हो रही हैं। इनमें पांच टंकियां तो ऐसी हैं, जिन्हें निगम की रिपोर्ट में नो रिपेरेबल घोषित कर दिया है। गर्मी बढ़ते ही कई इलाकों में पानी की किल्लत होने लगी है। इसके चलते इलाका निवासियों के साथ कई पार्षदों की मुश्किलें बढऩे लगीं।
शहर में केवल 15 के करीब टंकियां ही ऐसी हैं, जिनसे दर्जन भर कॉलोनियों में पानी सप्लाई हो रहा है। यही कारण है कि निगम का पेयजल सिस्टम पूरी तरह से पावरकॉम की बिजली सप्लाई पर निर्भर होकर रह गया है। पानी सप्लाई के लिए टंकी सिस्टम फेल होने के पीछे लाइनों का इंटर कनेक्शन सबसे बड़ा कारण रहा है। इन टंकियों को फिलहाल चालू करने के लिए करीब 1.58 करोड़ के रिपेयर वर्क की जरूरत है और इसके बाद इन्हें चालू किया जा सकता है।
24 घंटे सप्लाई को 141 टंकियों की जरूरत
निगम फिलहाल करीब 750 ट्यूबवेलों के जरिए आठ घंटे ही पानी सप्लाई कर रहा है। शहर में कुल 61 टंकियों के अलावा निगम को करीब 80 और टंकियों की जरूरत है। अगर पानी सप्लाई का पूरा सिस्टम इन टंकियों के बलबूते हो तो शहर को 24 घंटे पानी की सप्लाई मिल सकती है। करीब १००० करोड़ से अधिक की लागत वाली नहरी पानी योजना को ५ साल से अधिक समय लग सकता है। इसके पहले फेस में मात्र 40 प्रतिशत शहर के हिस्से को ही पानी की सप्लाई दी जानी है।
इसलिए फेल हुआ टंकी सिस्टम
शहर में वर्ष 1995 तक पानी सप्लाई को टंकी सिस्टम कामयाब था। इसके बाद बढ़ती आबादी के लिहाज से निगम शहर में नई टंकियों की व्यवस्था नहीं कर पाया। पानी की जरूरत के लिहाज से लगने वाले नए ट्यूबवेलों की सप्लाई को इंटर कनेक्ट कर दिया और कई पुराने ट्यूबवेलों वाले इलाके नए ट्यूबवेल से जोड़ दिए। पानी के इंटर कनेक्शन से ट्यूबवेलों से निकलने वाला पानी का फ्लो ऊंची टंकियों को भरने में नाकाफी होता गया। इसके बाद टंकियों की देखरेख को छोड़ दिया गया है।
1.5 लाख प्रभावित
नगर निगम की सीमा में 17 प्रतिशत हिस्से में करीब डेढ़ लाख के करीब आबादी आती है। इस आबादी को निगम पानी की सप्लाई नहीं दे पा रहा है। इस हिस्से को पानी देने के लिए निगम के 125 करोड़ के प्रोजेक्ट को जवाहर लाल नेहरू नेशनल अर्बन रिन्यूवल मिशन से हरी झंडी मिलने का इंतजार है।
यहां पानी की किल्लत
भामियां रोड, राहों रोड़, चंडीगढ़ रोड, जालंधर बाइपास, नूरवाला, पक्खोवाल में आती दर्जनों कॉलोनियां ऐसी हैं, जहां रोजाना पानी की किल्लत बनी रहती है। इसके अलावा आधा दर्जन भर आजाद पार्षद भी अपने वार्ड में ट्यूबवेल खराबी के चलते पानी सप्लाई का रोना रो चुके हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva npi_Deva hin_Deva awa_Deva hin_Deva zho_Hant eng_Latn